**Paskelbus, kiek vartotojų permoka už elektrą, ragina suskubti: brangi kiekviena diena**

**Lapkričio mėnesį Valstybinės energetikos reguliavimo tarybos (VERT) skelbtais duomenis, šalyje už elektrą daugiau nei galėtų moka per 750 tūkst. vartotojų. Bendrovės „Elektrum Lietuva“ produktų vystymo vadovas Mantas Kavaliauskas sako, kad tokie skaičiavimai – puiki motyvacija vartotojams nesnausti ir aktyviai domėtis geriausiais elektros tiekimo pasiūlymais rinkoje.**

**Permoka, nes nesupranta tvarkos**

VERT skaičiavimais, Lietuvoje daugiau nei 200 tūkst. žmonių moka daugiau nei 0,29 euro už kilovatvalandę (kWh) elektros, apie 550 tūkst. vartotojų – nuo 25 iki 29 centų už kWh. Tokie duomenys, pasak tarybos atstovų, atspindi tendenciją, rodančią, kad vartotojai dar nėra iki galo perpratę tvarkos ir todėl nepasinaudoja galimybe gauti geresnes sąlygas.

Bendrovės „Elektrum Lietuva“ atstovo teigimu, ši VERT paskelbta statistika turėtų paskatinti vartotojus aktyviau domėtis elektros kainomis ir galimybėmis pasikeisti elektros tiekėją ar planą.

„Netrukus prasidės paskutinieji elektros rinkos liberalizavimo projektui skirti metai, tad svarbu priminti, kad vartotojai yra laisvi pasirinkti geriausiai jų lūkesčius bei elektros vartojimo įpročius atitinkantį elektros tiekėją ar planą“, – sako M. Kavaliauskas.

Vis dėl to, bendrovės atstovas teigia pastebintis augantį vartotojų aktyvumą ieškant pigiausios elektros kainos – vien per pirmuosius 9 šių metų mėnesius bendrovės klientų ratą papildė 21 tūkst. naujų vartotojų.

M. Kavaliauskas primena, kad VERT skaičiuoklėje kiekvienas vartotojas gali įvertinti visų tiekėjų pasiūlymus. Joje, įvedus suvartojamos elektros kiekį, galima nuo pigiausio iki brangiausio išfiltruoti visų nepriklausomų elektros energijos tiekėjų planų pasiūlymus.

**Jokių baudų**

Bendrovės atstovas atkreipia dėmesį, kad pagal galiojantį reguliavimą, matydamas, jog permoka už elektrą, vartotojas gali bet kada pasirinkti kito tiekėjo paslaugas – už tokį sprendimą nėra skiriamos nei baudos, nei papildomi mokesčiai.

„Sekant elektros kainų pokyčius ir dažnai atnaujinamus elektros tiekėjų pasiūlymus, galima ne tik atrasti labiausiai lūkestį atitinkantį planą, bet ir išvengti rizikos permokėti.

Netiesa, kad pasikeisti paslaugų tiekėją ar planą yra sudėtinga – tereikia pasirinkti norimą tiekėją ir jo planą, sudaryti sutartį internetu arba paskambinus, o senosios sutarties net nereikia nutraukti, ji automatiškai nustoja galioti kai sudaroma nauja“, – sako M. Kavaliauskas.

Nusprendus pasikeisti tiekėją ar planą internetu vartotojui tai užtruks vos keletą minučių, o sutaupymai per metus gali siekti ir kelias dešimtis eurų.

**Keli euro centai gali sudaryti didelį skirtumą**

Bendrovės skaičiavimai rodo, kad atidus pigiausios elektros kainos ieškojimas gali lemti reikšmingus pokyčius gautoje sąskaitoje.

„Imkime pavyzdį tarp vidutinės rinkos kainos ir pigiausio pasiūlymo – atitinkamai 0,26 ir 0,21 Eur/kWh. 5 euro centai iš esmės gali atrodyti mažas skirtumas, tačiau, jei gyventojas per mėnesį suvartoja 300 kWh, pasirinkęs pigiausią planą rinkoje, pavyzdžiui, bendrovės siūlomą „Praktiškas“, fiksuojant kainą devyniems mėnesiams, kas mėnesį jis sumokės apie 12 Eur mažiau – vien per 9 šių metų mėnesius šį planą pasirinkę tokie vartotojai sutaupė per 100 eurų“, – skaičiuoja M. Kavaliauskas.

Anot jo, tai – jau reikšmingo dydžio suma, kurią šeima gali skirti išvykai į teatrą, savaitgalio pramogoms mieste, papildyti atostogų fondą, o galbūt net – investuoti. Atitinkamai, kuo didesnis vartojimas, tuo didesni ir sutapymai.

**Apie bendrovę:**

*„Elektrum Lietuva“ yra didžiausios Baltijos šalyse elektros gamintojos „Latvenergo“ įmonės grupė, teikianti įvairius energetikos sprendimus buitiniams ir verslo klientams Lietuvoje. 69 proc. grupės pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko beveik 215 tūkst. namų ūkių. Bendrovė yra įrengusi šešis saulės parkus (29,7 MW). Šiuo metu vystomų naujų saulės ir vėjo parkų bendra galia sieks daugiau nei 500 MW. „Elektrum Lietuva“ plėtoja ir viešą elektromobilių įkrovimo tinklą „Elektrum Drive“. Šiuo metu visose Baltijos šalyse veikia daugiau kaip 800 įkrovimo prieigų.*

**Daugiau informacijos:**

Neringa Kolkaitė-Bielinė

Atstovė žiniasklaidai

„Elektrum Lietuva“

neringa.kolkaite-bieline@elektrum.lt

Tel. + 370 614 71719